laion/Wikipedia-Exotic huggingface dataset:
ჰომოსტილია

ჰომოსტილია (ჰომო... და ბერძ. stylos — „სვეტი“) — ტოლსვეტიანობა, ბუტკოს სვეტისა და სამტვერე ძაფების თანაბარი სიგრძე ამა თუ იმ სახეობის ყველა ინდივიდში. ჰეტეროსტილია ქართული საბჭოთა ენციკლოპედია, ტ. 11, თბ., 1987. — გვ. 685.
ჩანაქკალე

ჩანაქკალე (თურქ. Çanakkale) — ქალაქი ჩრდილო-აღმოსავლეთ თურქეთში, მარმარილოს ზღვის რეგიონში, ჩანაქკალეს პროვინციის ადმინისტრაციული ცენტრი. მდებარეობს დარდანელის სრუტის ნაპირზე. ქალაქი ჩანაქკალე არის ძალიან კარგი საკურორტო ქალაქი და სწორედ ესაა მიზეზი, რომ საკურორტო სეზონზე ძალიან ბევრი ტურისტი ჰყავს. ჩანაქკალე საკმაოდ ახლოს მდებარეობს ქვეყნის უდიდეს ქალაქ სტამბოლთან, რადგან ისინი ერთსა და იმავე რეგიონში არიან. 2014 წლის აღწერის მონაცემებით, ჩანაქკალეში ცხოვრობს 186,116 ადამიანი. ჩანაქკალეს აქვს მერია და მისი მერი არის იულგიურ გიოქჰანი. ჩანაქკალეს პროვინცია მდებარეობს ორ კონტინენტზე — ევროპასა და აზიაში, ხოლო ქალაქი ჩანაქკალე მდებარეობს მის აზიურ ნაწილში. მას სამი მხრიდან ესაზღვრება საკუთარი პროვინციის ქალაქები და არც ერთი პროვინცია. ჩრდილო-აღმოსავლეთით ესაზღვრება ქალაქი ჩანი, აღმოსავლეთით — ბაირამიჩი, სამხრეთით — ეზინე, ხოლო ჩრდილოეთით — ლაპსეკი. ჩანაქკალეს პროვინცია თურქეთის ქალაქების სია ოფიციალური საიტი
შენგავითის რაიონი

შენგავითის რაიონი — ადმინისტრაციული ერთეული სომხეთში. ერევნის ერთ-ერთი რაიონი 12-დან. მდებარეობს სომხეთის დედაქალაქის სამხრეთ-დასავლეთ ნაწილში. ის ესაზღვრება მალათია-სებასტიის, კენტრონის, ერებუნისა და ნუბარაშენის რაიონებს. რაიონი არაოფიციალურად იყოფა პატარა კვარტლებად, როგორიცაა სამხრეთ-დასავლეთი ნაწილი, ნერვინ-შენგავითი, ვერინ-შენგავითი, ნერვინ-ჩარბახი, ვერინ-ჩარბახი, ნორაგავითი და არაცია. შენგავითი არის ერევნის ერთ-ერთი ყველაზე განვითარებული ნაწილი. აქ მდებარეობს ნარითის ქიმიური ქარხანა, ArmElectroMasg რომელიც ელექტრულ მოწყობილობებს აწარმოებს, Eurostan Uyut LLC — სამშენებლო მასალების ქარხანა. ერევნის საკაბელო ქარხანა (ErevanKabel), აქვეა ერევნის თბოელექტროსადგური. შენგავითის რაიონში მდებარეობს ერებუნის საერთაშორისო აეროპორტი. 2011 წლის მონაცამებით რაიონის მოსახლეობა 147 300 კაცს შეადგენს. შენგავითის რაიონი ნასახლარები შენგავითში წმინდა გევორქის ეკლესია წმინდა კირაკის ტაძარი კომიტასის პანთეონი მიკას სტადიონი officespace.am დაარქივებული 2016-02-15 საიტზე Wayback Machine.
მარქსიზმ-ლენინიზმი

მარქსიზმ-ლენინიზმი — კომუნისტური იდეოლოგია და პოლიტიკური ფილოსოფია, რომელიც ოფიციალურად ეფუძნება კარლ მარქსის, ფრიდრიხ ენგელსის და ვლადიმერ ლენინის თეორიებს, იგი პროპაგანდას უწევს მსოფლიო რევოლუციას, რომლის შედეგად ინტერნაციონალური კომუნისტური საზოგადოება შეიქმნება. ამ იდეოლოგიური სახესხვაობის ჩამოყალიბებაში, უდიდესი წვლილი შეიტანა ვლადიმერ ლენინმა, იგი საკუთარ ნაშრომებში უფრო მეტად წარმოაჩენს თანამედროვე კაპიტალისტურ წყობას, როგორც მასობრივი ჩაგვრის იარაღს გაბატონებულ კლასთა ხელში. ლენინი თავისი ფილოსოფიურ ნაშრომით „მატერიალიზმი და ემპირიოკრიტიციზმი", აკრიტიკებს სხვა ფილოსოფიურ სკოლებს და ამით აფუძნებს სინთეზურ იდეოლოგიურ მიმდინარეობას მარქსიზმ-ლენინიზმის სახით. საბოლოოდ, აღნიშნული იდეოლოგია, ვლადიმერ ლენინის, როგორც ერთ-ერთი უმნიშვნელოვანესი კომუნისტი იდეოლოგის შრომებსა და მოღვაწეობაზეა აღმოცენებული. ლენინი მიიჩნევდა, რომ უკლასო საზოგადოების შექმნა შეუძლია მხოლოდ ახალ, ავანგარდულ, რადიკალური ინტელიგენციით დაკომპლექტებულ პარტიას, რომელიც რადიკალური რევოლუციის გზით შეცვლის გაბატონებულ კაპიტალისტურ წყობას და შემდეგ მუშათა კლასის მეშვეობით შეძლებს მის განადგურებას. მარქსიზმ-ლენინიზმი XX საუკუნის განმავლობაში, წარმოადგენდა კომუნიზმის ყველაზე გავლენიან ვარიანტს, განსაკუთრებით იგი გამომჟღავნდა, უშუალოდ ვლადიმერ ლენინის, პოლიტიკური მოღვაწეობის პერიოდში (1917-1924). ამ იდეოლოგიის სახეცვლილი მოდელით, სხვადასხვა დროს სარგებლობდა: საბჭოთა კავშირი, ვიეტნამი, კუბა და ჩინეთი. იდეოლოგიას ახასიათებს გეგმიური ეკონომიკა და ცენტრალიზებული ხელისუფლება, რომელსაც პარტიული ბიუროკრატია მართავს. ამ იდეოლოგიამ, მრავალი წინააღმდეგობის შედეგად, გავლენა დაკარგა XX საუკუნის 80-90-იან წლებში. ლენინიზმი გეგმიური ეკონომიკა საბჭოთა სოციალისტური რესპუბლიკების კავშირი სტალინიზმი ბეგიაშვილი მ., ბოსტოღანაშვილი დ., ლეჟავა დ. და სხვ., დემოკრატიაზე გარდამავალი პერიოდი და აქტიური მოქალაქეობა : სატრენინგო მასალები, თბ., 2007. Bottomore, T. B. A Dictionary of Marxist thought. Malden, Massaschussetts, USA; Oxford, England, UK; Melbourne, Victoria, Australia; Berlin, Germany: Wiley-Blackwell, 1991 ISBN 0631180826 Lee, Stephen J. European dictatorships, 1918–1945. 2nd edition. London, England, UK; New York, New York, USA: Routledge, 2000 ISBN 0415230462 Pons, Silvo and Service, Robert (eds.). A Dictionary of 20th Century Communism. Princeton, New Jersey, USA; Oxfordshire, England, UK: Princeton University Press ISBN 0691154295 Ulam, Adam Bruno. The Bolsheviks: the intellectual and political history of the triumph of communism in Russia. Harvard University Press, 1965, 1998 ISBN 0674078306 Definition at marxists.org Fundamentals of Marxism–Leninism დაარქივებული 2010-01-27 საიტზე Wayback Machine. მარქსიზმ-ლენინიზმი ↑ Michael Albert, Robin Hahnel. Socialism today and tomorrow. Boston, Massachusetts, USA: South End Press, 1981. pp. 24–25.
ხორხელის ღვთისმშობლის ეკლესია

ხორხელის ღვთისმშობლის ეკლესია — ეკლესია ახმეტის მუნიციპალიტეტის სოფელ ხორხელში, დგას სოფლის განაპირას, დასავლეთით, მდინარე ხოდაშნისხევის მარჯვენა ნაპირზე. განეკუთვნება გვიანდელ შუა საუკუნეებს. ეკლესია დარბაზულია (10,2 X 5,4 მ), ნაგებია რიყის ქვით. მოგვიანებით შეუკეთებიათ. აღდგენილი ნაწილები ძირითადად აგურითაა ნაშენი. კედლები შიგნით და გარეთ შელესილი და შეთეთრებულია. ეკლესიაში შესასვლელი სამხრეთიდან და დასავლეთიდანაა. ორივე კარი შიგნით სწორკუთხაა. დასავლეთის კარი გარედან თაღოვანია, ხოლო სამხრეთისა მოზრდილი ზომის ქვითაა გადახურული (გვიანდელია). აღმოსავლეთით ნახევარწრიული აფსიდაა, რომლის ღერძზე ბრტყლად გადახურული სარკმელია, სარკმლის ორივე მხარეს - თითო სწორკუთხა ნიში. საკურთხეველი გადახურულია ამორფული ფორმის სხმული კონქით (გვიანდელია). აბსიდის მხრების ხაზიდან რამდენადმე წინ წამოწეულ აგურის კანკელს (გვიანდელია) ორი თაღოვანი გასასვლელი აქვს. დარბაზის გრძივ კედლებსა და დასავლეთ კედელში თითო სწორკუთხა სარკმელია. ჩრდილოეთ კედელში გაჭრილი შესასვლელი მოგვიანებით ამოუშენებიათ და ნიშად გადაუკეთებიათ. მოგვიანებით ეკლესიისთვის სამხრეთიდან გეგმით თითქმის კვადრატული (5,4 X 5,1 მ), ორსართულიანი სამრეკლო მიუდგამთ (შემორჩენილია პირველი სართული და მეორე სართულის სამხრეთ კედლის მცირე ნაწილი). სამრეკლოს ქვედა სართული კარიბჭეა და ოთხივე მხარეს გახსნილია რიყის ქვით ნაგებ სწორკუთხა ბურჯებზე დაყრდნობილი, აგურით ნაწყობი ფართო და მაღალი შეისრული თაღებით. კარიბჭეს შიგნით დადაბლებული პროპორციების კამარა ხურავს, რომლის მრუდხაზოვან საფუძველზე გადასასვლელად გამოყენებულია კუთხეებში მოწყობილი აფრისმაგვარი ელემენტები. ეკლესიის ლავგარდანი აგურისაა, შედგება ჩვეულებრივად და კუთხურად დალაგებული აგურის ორი რიგისგან. შენობა გადახურულია კრამიტით. დვალი თ., საქართველოს ისტორიისა და კულტურის ძეგლთა აღწერილობა, ტ. 2, თბ., 2008. — გვ. 173.
ხორხელის წმინდა გიორგის ეკლესია

ხორხელის წმინდა გიორგის ეკლესია — ეკლესია ახმეტის მუნიციპალიტეტის სოფელ ხორხელში, დგას სოფლის აღმოსავლეთით 1-1,5 კილომეტრზე, მთაზე. განეკუთვნება გვიანდელ შუა საუკუნეებს. ეკლესია გეგმით სწორკუთხაა (4,6 X 5,6 მ), უაფსიდო. ნაგებია ნატეხი ქვით. შესასვლელი დასავლეთიდან აქვს. კარი შიგნით სწორკუთხაა, გარედან ბრტყელი თაღითაა გადახურული. აღმოსავლეთ, დასავლეთ და სამხრეთ კედლებში თითო მცირე ზომის სარკმელია. შიგნით ეკლესია გადახურულია ერთიანი, არაწესიერი ფორმის სხმული კამარით. რომელშიც, აღმოსავლეთ სარკმლის თავზე, მოწყობილია პატარა სამალავი. ეკლესიის თაროსებრ ლაეგარდანს განივ ფასადებზე, ფრონტონის ძირებთან პატარა ჰორიზონტალური შემონაკეცები აქვს. სახურავი ფიქალისაა. დვალი თ., საქართველოს ისტორიისა და კულტურის ძეგლთა აღწერილობა, ტ. 2, თბ., 2008. — გვ. 173.
ხორხელის წმინდა დემეტრეს ეკლესია

ხორხელის წმინდა დემეტრეს ეკლესია — ეკლესია ახმეტის მუნიციპალიტეტში, დგას სოფელ ხორხელის ჩრდილოეთით 3 კილომეტრზე. განეკუთვნება გვიანდელ შუა საუკუნეებს. ეკლესია დარბაზულია (9 X 6.5 მ). ნაგებია რიყისა და ნატეხი ქვის შერეული წყობით. ფასადებზე მორთულობის ელემენტები აგურისაა. ძეგლი დაზიანებულია: ჩამონგრეულია კედლების ზედა ნაწილები, კამარის სამხრეთ ფერდის დასავლეთ ნახევარი; სახურავზე ხეებია ამოსული; შენობის განივ კედლებს, მთელ სიმაღლეზე, ფართო ბზარი დაუყვება. ეკლესიაში შესასვლელი დასავლეთიდან და ჩრდილოეთიდანაა. ჩრდილოეთს კარი შეკეთების დროს ამოუქოლავთ. ორივე შესასვლელს შიგნიდან ხის ძელების ბრტყელი გადახურვა აქვს. ჩრდილოეთის კარი გარედან სწორკუთხაა. დასავლეთისას აგურის თაღი ჰქონია (შემორჩენილია სამხრეთ ქუსლის მცირე ნაწილი). აღმოსავლეთით ნახევარწრიული აფსიდაა, რომლის ღერძზეც მაღალი თაღოვანი სარკმელია. სარკმლის ძირი საფეხურებიანია. სარკმლის ორივე მხარეს თითო სწორკუთხა ნიშია, ხოლო ქვემოთ, კედელს ოთხწახნაგა ტრაპეზი ეკვრის. აფსიდის მხრების ხაზზე აგებული კანკელი (დანგრეულია) გვიანდელია. კვადრატული დარბაზის ჩრდილოეთ და სამხრეთ კედლებზე თითო ერთსაფეხურიანი პილასტრია, რომლებზეც შეისრული კამარის შეისრული საბჯენი თაღია გადაყვანილი. დასავლეთ კედელში ერთი სარკმლია. ეკლესიის აღმოსავლეთ, სამხრეთ და ჩრდილოეთ ფასადები გაფორმებულია შეღმავებული სწორკუთხა არეებით, რომლებიც დასრულებულია ერთმანეთზე ბოლოებით გადაბმული ნახევარწრიული თაღებით და მათ თავზე გამავალი ხერხულა ზოლით. აღმოსავლეთ ფასადზე ერთი შეღრმავებაა, გრძივ ფასადებზე - ორ-ორი. აღმოსავლეთ შეღმავებაში ორ საფეხურად განლაგებული თაროების ორი მწკრივია. ზედა მწკრივში საკურთხევლის სარკმელია მოქცეული. სარკმლის ზემოთ, ხერხულა ზოლით გამოყოფილ ფრონტონზე, აგურის წყობის შეღმავებით გამოსახულია მაღალ პოსტამენტზე დადგმული ჯვარი. დასავლეთ ფასადზე, შესასვლელის გვერდებზე, თითო განიერი და მაღალი ყრუ თაღია. შესასვლელის ზემოთ, სარკმლის ორივე მხარეს, ორ-ორი თაღით გაფორმებული თითო სწორკუთხა შეღრმავება, რომლებიც დასრულებულია ფრონტონის ძირის დონეზე გამავალი ხერხულა ზოლით. ფრონტონზე, ერთ დონეზე, ორი პატარა კვადრატული შეღმავებაა, რომლებშიც ჩასმულია სხვადასხვა ფერის თითო ფილა: სამხრეთისაში ღვინისფერი, ჩრდილოეთისაში - მოყვითალო. დვალი თ., საქართველოს ისტორიისა და კულტურის ძეგლთა აღწერილობა, ტ. 2, თბ., 2008. — გვ. 173-174.
საკობიანოს ლომისის ეკლესია

საკობიანოს ლომისის ეკლესია — ეკლესია ახმეტის მუნიციპალიტეტში, დგას ჩრდილოეთით, სოფელ საკობიანოს განაპირას. განეკუთვნება გვიანდელ შუა საუკუნეებს. ეკლესია დარბაზულია (4 X 3,5 მ), ნაგებია რიყის ქვით და კირის დუღაბით. ეკლესიაში შესასვლელი დასავლეთიდან არის. კარი ვიწროა, გადახურულია მოზრდილი ქვით - თარაზულად. აღმოსავლეთით მოკლე მხრებით გამოყოფილი სწორკუთხა საკურთხეველია, რომლის აღმოსავლეთ კედელში გაჭრილია ერთი ბრტყლად გადახურული ვიწრო სარკმელი. შიგნით ეკლესიას, ქარგილების საშუალებით ტლანქად ჩამოსხმული კამარა ხურავს. სამხრეთ ფასადზე შემორჩენილია თაროსებრი ლავგარდნის ფრაგმენტები. ეკლესიას ფიქლის ორფერდა სახურავი ჰქონია (შემორჩენილია მცირე ნაწილი). დვალი თ., საქართველოს ისტორიისა და კულტურის ძეგლთა აღწერილობა, ტ. 2, თბ., 2008. — გვ. 138.
რეჯეპ მეიდანი

რეჯეპ ქემალ მეიდანი (ალბ. Rexhep Qemal Mejdani; დ. 17 აგვისტო, 1944, ტირანა) — ალბანელი პოლიტიკოსი. ალბანეთის პრეზიდენტი 1997–2002 წლებში. პროფესიით ფიზიკოსი. 1966 წელს დაასრულა ტირანის უნივერსიტეტი. შემდეგ სწავლა გააგრძელა საფრანგეთში და 1974 წელს დაასრულა კანის უნივერსიტეტი. პოლიტიკური კარიერა დაიწყო 1990 წელს. პირველ მრავალპარტიულ არჩევნებზე იყო ცენტრალური სარჩევნო კომისიის თავმჯდომარე. 1996 წელს გახდა სოციალისტური პარტიის წევრი, ხოლო 1997 წელს აირჩიეს პრეზიდენტად. რეჯეპ მეიდანის ბიოგრაფია დაარქივებული 2014-10-19 საიტზე Wayback Machine.
საკობიანოს ღვთისმშობლის ეკლესია

საკობიანოს ღვთისმშობლის ეკლესია — ეკლესია ახმეტის მუნიციპალიტეტში, დგას სოფელ საკობიანოს სამხრეთ-აღმოსავლეთით, ახმეტა - ბირკიანის გზის მარცხენა მხარეს. განეკუთვნება გვიანდელ შუა საუკუნეებს. ეკლესია დარბაზულია (6,7 X 5,1 მ), ნაგებია რიყისა და ნატეხი ქვით. აქა-იქ გამოყენებულია აგურიც. ძეგლი ძლიერ დაზიანებულია: ჩამონგრეულია შენობის გარეთა კუთხეები, სამხრეთ კედელი, კამარის სამხრეთ ნაწილი და ლავგარდანი. დაზიანებულია აგრეთვე საფასადო წყობაც. ეკლესიაში შესასვლელი სამხრეთიდანაა (შემორჩენილია წირთხლების ნაწილი). კვადრატული ფორმის დარბაზი აღმოსავლეთით ოდნავ ნალისებრი ფორმის ღრმა აფსიდითაა დასრულებული, რომლის ღერძზე შეისრული სარკმელია, სარკმლის ორივე მხარეს კი - თითო მცირე სწორკუთხა ნიშია. ორივე ნიში კედელში მოწყობილი თითო პატარა, გეგმით სწორკუთხა სამალავს უკავშირდება. სარკმლის ქვემოთ, კედელზე მიდგმულია აგურის ოთხწახნაგა ტრაპეზი. საკურთხეველი გადახურულია ტლანქად სხმული კონქით. კონქის თაღის მალი აბსიდის სიგანეს ოდნავ აღემატება, რის გამოც ორივე ქუსლის დონეზე პატარა საფეხური იქმნება. კვადრატული დარბაზის ჩრდილოეთ კედელში თარაზულად გადახურული ერთი სარკმელია, ამავე კედლის აღმოსავლეთ კიდეში - აგურით ნაშენი სანათლავი. დასავლეთ კედელში ფართო და დაბალი შეისრულთაღიანი შეღრმავებაა, რომლის ჩრდილოეთ გვერდში პატარა, სწორკუთხა ნიშია; იგი დასავლეთ კედლის სისქეში მოწყობილ სამალავს უკავშირდება. დარბაზი გადახურულია შეისრული ფორმის სხმული კამარით. აღმოსავლეთ ფასადზე, ფრონტონის არეში, აგურის თავისებური განლაგებით შექმნილია მცირე დეკორატიული აქცენტი. ზემოთ, ფრონტონის წვერთან, შეღრმავებული მოკლე ჰორიზონტალური ზოლია. დვალი თ., საქართველოს ისტორიისა და კულტურის ძეგლთა აღწერილობა, ტ. 2, თბ., 2008. — გვ. 138-139.
ბაყილოვანის ეკლესია

ბაყილოვანის ეკლესია — ეკლესია ახმეტის მუნიციპალიტეტში, დგას სოფელ ბაყილოვანის განაპირას, დასავლეთით, სასაფლაოზე. განეკუთვნება XVIII საუკუნეს. ეკლესია დარბაზულია (4,1 X 4,1 მ), ნაგებია რიყის ქვით. ძეგლი დაზიანებულია. შესასვლელი დასავლეთიდანაა. კარი სწორკუთხაა. ეკლესია უაფსიდოა, გადახურულია ერთიანი სხმული კამარით. აღმოსავლეთ კედელში, ერთიმეორის თავზე, ორი სარკმელია. ზედა სარკმელს ბრტყელი გადახურვა აქვს და კამარის წვერომდე აღწევს. ქვედა სარკმელი შიგნიდან ქვევრის პირის ნატეხითაა გადახურული, ხოლო გარედან სწორკუთხაა. ამავე კედლის სამხრეთ კიდეში, იატაკიდან 1,2 მეტრის სიმაღლეზე, ოდნავ გამოშვერილი პატარა თაროა. სამხრეთ კედელში ორი სწორკუთხა ნიშია. ჩრდილოეთისაში - ერთი. ეკლესიას ფიქლის ორფერდა სახურავი ჰქონია (შემორჩენილია მცირე ნაწილი). დვალი თ., საქართველოს ისტორიისა და კულტურის ძეგლთა აღწერილობა, ტ. 2, თბ., 2008. — გვ. 68.
ყვარელწყლის ეკლესია

ყვარელწყლის ეკლესია — ეკლესია ახმეტის მუნიციპალიტეტში, დგას სოფელ ყვარელწყლის დასავლეთით 100 მეტრზე, ტყიანი მთის სამხრეთ კალთაზე. განეკუთვნება შუა საუკუნეებს. ეკლესია დარბაზულია (6 X 4,4 მ), ნაგებია სხვადასხვა ზომის ნატეხი ქვით. წყობა ირეგულარულია. ძეგლი დაზიანებულია: მთლიანად ჩამოშლილია დარბაზის კამაროვანი გადახურვა, შემორჩენილ კედლებს ფართო ბზარები დაუყვება, აღმოსავლეთ და ჩრდილოეთ ფასადების მნიშვნელოვანი ნაწილი მიწით არის დაფარული. ეკლესიაში შესასვლელი ორია: სამხრეთიდან და ჩრდილოეთიდან. კარი გარედან სწორკუთხაა, შიგნით - თაღოვანი. ჩრდილოეთ კარის ზედა ნაწილი დანგრეულია და მისი გადახურვის ფორმის დადგენა არ ხერხდება. აღმოსავლეთით, ნახევარწრიული აფსიდის ღერძზე, ვიწრო და მაღალი თაღოვანი სარკმელია, რომლის ორივე მხარეს თითო პატარა, სწორკუთხა ნიშია. აფსიდა დარბაზის გრძივი კედლებისგან ორსაფეხურიანი მხრებით არის გამოყოფილი. მხრების ხაზზე მოგვიანებით სამმალიანი კანკელი აუგიათ, რომლისგანაც მცირე ნაწილიღაა შემორჩენილი. ეკლესიის თითქმის კვადრატული დარბაზის სამხრეთ და დასავლეთ კედლებში თითო თაღოვანი სარკმელია. დასავლეთ სარკმლის თაღის წვერი კამარის წვერამდეა ატანილი. აღმოსავლეთ ფასადზე შემორჩენილია ნატეხი ქვით ნაწყობი ორსაფეხურიანი ლავგარდნის მცირე ნაწილი. კიკაჩეიშვილი პ., საქართველოს ისტორიისა და კულტურის ძეგლთა აღწერილობა, ტ. 2, თბ., 2008. — გვ. 154.
ქორეთის ღვთისმშობლის ეკლესია

ქორეთის ღვთისმშობლის ეკლესია — ეკლესია ახმეტის მუნიციპალიტეტის სოფელ ქორეთში, დგას სოფლის ჩრდილო-დასავლეთით 150 მეტრზე, ბორცვზე. ეკლესია (8,4 X 5,5 მ) გეგმით სწორკუთხაა, ნაგებია ნატეხი ქვით. წყობა ირეგულარულია. ძეგლი ძლიერ დაზიანებულია, რის გამოც მისი დათარიღება ვერ ხერხდება. შემორჩენილია მხოლოდ დასავლეთ კედელი და ნახევარწრიული აფსიდის კვალი. დასავლეთ კედელში გაჭრილი ვიწრო, სწორკუთხა კარის წირთხლები ამოყვანილია შირიმის სუფთად გათლილი ქვით. ჯინჭარაძე დ., საქართველოს ისტორიისა და კულტურის ძეგლთა აღწერილობა, ტ. 2, თბ., 2008. — გვ. 153.
ქორეთის წმინდა თევდორეს ეკლესია

ქორეთის წმინდა თევდორეს ეკლესია — ეკლესია ახმეტის მუნიციპალიტეტის სოფელ ქორეთში, დგას სოფლის დასავლეთით, ტყით დაფარულ ბორცვზე. ეკლესია დარბაზულია (6,3 X 4,6 მ), დგას გალავნით შემოფარგლულ ეზოს შუაში. ნაგებია ნატეხი ქვით. გარეთა კუთხეები და ლავგარდანი შირიმის გათლილი ქვისაა. ეკლესია უაფსიდოა, აღმოსავლეთით დასრულებულია სწორი კედლით, რომელშიც მცირე ზომის სწორკუთხა სარკმელია გაჭრილი. თითო ასეთივე სარკმელია დასავლეთ, სამხრეთ და ჩრდილოეთ კედლებში. ერთადერთი შესასვლელი სამხრეთიდანაა. საკურთხეველი დარბაზისგან გამიჯნულია კანკელით, რომელიც ინტერიერის ცენტრალურ ნაწილში დგას. შიგანით ეკლესია გადახურულია დადაბლებული პროპორციების სხმული კამარით. კამარის ქუსლი გრძივ კედლებს არ ერწყმის (შეჭრილია კედელში) და ორივე ქუსლის დონეზე (მთელ სიგრძეზე) პატარა საფეხურს ქმნის. ეკლესიის კედლებს თაროსებრი ლავგარდნის ფრაგმენტებიღა შემორჩათ. ჯინჭარაძე დ., საქართველოს ისტორიისა და კულტურის ძეგლთა აღწერილობა, ტ. 2, თბ., 2008. — გვ. 153.
მარიამ როინიშვილი

მარიამ როინიშვილი (დ. 9 დეკემბერი 1989, თბილისი) — ქართველი სოპრანო. მარიამი მომღერალ თამრიკო ჭოხონელიძისა და მსახიობ გიორგი როინიშვილის ქალიშვილია. დაამთავრა თბილისის ვანოს სარაჯიშვილის სახელობის სახელმწიფო კონსერვატორია. მონაწილეობას იღებს სხვადასხვა სპექტაკლებშიც. მარიამს ოპერა, დედამ შეაყვარა. თამრიკოს ორივე შვილი პატარაობიდანვე ხშირად დაჰყავდა ოპერაში. 2014 წელს მარიამ როინიშვილი ასევე იყო „ცეკვავენ ვარსკვლავების“ მონაწილე. ↑ ვინ არის ის, ვინც მარიამ როინიშვილს ყველა და ყველაფერი დაავიწყა
ნევშეჰირი

ნევშეჰირი (თურქ. Nevşehir) — ქალაქი ცენტრალურ თურქეთში, ცენტრალური ანატოლიის რეგიონში, ნევშეჰირის პროვინციის ადმინისტრაციული ცენტრი. ქალაქის ისტორიული სახელია მუშქარა. მდებარეობს 1,224 მეტრზე ზღვის დონიდან. 2012 წლის მონაცემებით, ნევშეჰირში ცხოვრობს 92,068 ადამიანი. ნევშეჰირს აქვს მერია და მისი მერი არის მეჰმედ სავრანი. ნევშეჰირს ოთხივე მხრიდან საკუთარი პროვინციის ქალაქი ესაზღვრება. აღმოსავლეთით ესაზღვრება ურგუფი, ჩრდილო-აღმოსავლეთით — ავანოსი, ჩრდილო-დასავლეთით — ქალაქი გულშეჰირი, სამხრეთით — დერინქუიუ. ნევშეჰირის პროვინცია თურქეთის ქალაქების სია ოფიციალური საიტი
ნიღდე

ნიღდე (თურქ. Niğde) — ქალაქი სამხრეთ თურქეთში, ცენტრალური ანატოლიის რეგიონში, ნიღდეს პროვინციის ადმინისტრაციული ცენტრი. ნიგდე მდებარეობს დაახლ. 1 300 მეტრზე ზღვის დონიდან. 2012 წლის მონაცემებით, ქალაქში ცხოვრობს 118 186 ადამიანი. ნიღდეს აქვს მერია და მისი მერი არის ემრაჰ ოზდემირი. ნიღდეს აღმოსავლეთით ესაზღვრება ქალაქი ჩამარდი, დასავლეთით — ჩიფთლიქი, სამხრეთ-დასავლეთით — ალთუნჰისარი, ხოლო სამხრეთით ესაზღვრება ქალაქი ბორი. ნიღდე აგრეთვე ესაზღვრება ნევშეჰირისა და კაისერის პროვინციებს. ნიღდეს პროვინცია თურქეთის ქალაქების სია ოფიციალური საიტი
ხოაკინ გუსმან ლოერა

ხოაკინ არჩივალდო გუსმან ლოერა (დ. 25 დეკემბერი 1954 ან 4 აპრილი 1957) აგრეთვე ცნობილი როგორც ელ ჩაპო (ქონდარა) — მექსიკელი ნარკობარონი, სინალოის კარტელის ყოფილი ლიდერი. ხოაკინი 2003 წელს გახდა მექსიკის ყველაზე გავლენიანი ნარკობარონი მისი მეტოქე ოსეილ კარდენასის დაპატიმრების შემდეგ და 2014 წლის თებერვლამდე ითვლებოდა და ცნობილი იყო როგორც „მსოფლიოში ყველაზე გავლენიანი ნარკოტრაფიკიორი“. ხოაკინი დააპატიმრეს 1993 წელს მაგრამ მან ციხიდან გაქცევა 2001 წელს შეძლო. 2014 წელს იგი მეორედ დააპატიმრეს მექსიკაში. 2015 წლის 11 ივლისს კი მან ციხიდან გაქცევა ისევ შეძლო. მექსიკის ხელისუფლებამ 2016 წელს ხელახლა დააპატიმრა, ხოლო ერთ წელიწადში მისი ექსტრადიცია განხორციელდა შეერთებულ შტატებში, სადაც სამუდამო პატიმრობას იხდის. Beith, Malcolm (2010). The Last Narco: Inside the Hunt for El Chapo, the World's Most Wanted Drug Lord. Grove Press. ISBN 0802196225. ↑ Mexico says it has extradited drug lord Joaquin "El Chapo" Guzman to U.S.. CBS News. ↑ Top Mexican drug lord 'El Chapo' extradited to U.S.. ↑ Mexico Says Drug Lord 'El Chapo' Guzman Extradited to US. ABC News.
ჯოზეფ უილიამსი

ჯოზეფ სტენლი უილიასმი (დ. 1 სექტემბერი, 1960, სანტა მონიკა, კალიფორნია, აშშ) — ამერიკელი როკ შემსრულებელი და კომპოზიტორი. ჯონი ისეთ ოჯახში გაიზარდა, რომლის თითქმის ყველა წევრს მუსიკასთან ან შოუბიზნესთან გარკვეული შეხება ჰქონია; მამა - ჯონ უილიამსი ფილმებისთვის ქმნიდა მუსიკას, დედა - ბარბარა რუიკი მომღერალი და მსახიობი იყო, ერთი პაპა — ჯონი უილიამსი ჯაზ-დრამერი იყო, ხოლო მეორე — მელვილ რიუკი — მსახიობი. ჯოზეფ უილიამსი 1980-იან წლებში ტოტოს მთავარი ვოკალისტი იყო და ჯგუფის შემადგენლობაში რამდენიმე ალბომიც ჩაწერა. ესენია: Fahrenheit (1986) და The Seventh One (1988), შემდეგ კი, პირადი პრობლემების გამო, ჯგუფის დატოვება მოუხდა. მუსიკოსი მოსმენა ასევე შესაძლებელია Toto XX-ში (1988) - ალბომში, რომელიც ტოტოს იშვიათ და გამოუცემელ სიმღერებს აერთიანებს და 2006 წლის ალბომში, სახელწოდებით Falling in Between, რომელში შესულ ერთ-ერთ სიმღერაშიc - „Bottom of Your Soul" ჯოზეფმა სტივ ლუკათერთან მთავარი ვოკალისტის ამპლუა გაიზიარა. 2010 წელს, ტოტოს აღდგენის შემდეგ ჯოზეფ უილიამსი ჯგუფს დაუბრუნდა და დღესაც მის შემადგენლობაშია. ჯოზეფ უილიამსის სოლო შემოქმედება, მსუბუქად რომ ვთქვათ, არც ისე შთამბეჭდავია. მას რამდენი მე ალბომი აქვს გამოშვებული, რომელთაგან არცერთს რაიმე კომერციული წარმატება ან აღიარება მომღერლისთვის არ მოუტანია. ჯოზეფმა პირველი ალბომი 1982 წელს ჩაწერა, სახელწოდებით Joseph Williams. მომდევნო ალბომებიდან კი მეტ-ნაკლები წარმატებით ისარგებლა 2003 და 2006 წლებში ჩაწერილმა Vertigo-მ და Vertigo 2-მა. 1986 Fahrenheit 1988 The Seventh One 1998 Toto XX 2006 Falling in Between (მთავარი ვოკალი ერთ სიმღერაში სტივ ლუკათერთან ერთად) 2014 35th Anniversary - Live in Poland 2015 Toto XIV 1982 Joseph Williams (ხელახლა გამოიცა 2002 წელს) 1996 I Am Alive 1997 3 1999 Early Years 2003 Vertigo 2006 Two of Us 2006 Vertigo 2 2007 Smiles and Tears 2008 This Fall 2011 Williams/Friestedt ვიკისაწყობში არის გვერდი თემაზე: ჯოზეფ უილიამსი ჯოზეფ უილიამსი MusicTaste-ზე ჯოზეფ უილიამის მიერ ტელევიზიისა და ფილმებისთვის შექმნილი მუსიკა დაარქივებული 2011-06-06 საიტზე Wayback Machine. ↑ Official TOTO Website - Joseph Williams. www.toto99.com. ციტირების თარიღი: 2013-08-10.
ვლადიმერ ვდოვიჩენკოვი

ვლადიმერ ვდოვიჩენკოვი (რუს. Вдовиченков, Владимир Владимирович; დ. 13 აგვისტო, 1971, გუსევი, კალინინგრადის ოლქი, სსრკ) — რუსი თეატრისა და კინოს მსახიობი. რუსეთის ფედერაციის დამსახურებული არტისტი (2012). ვლადიმერ ვდოვიჩენკოვი დაიბადა 1971 წლის 13 აგვისტოს რუსეთის კალინინგრადის ოლქის ქალაქ გუსევში, სადაც სკოლის დამთავრებამდე ცხოვრობდა. ბავშვობაში კრივით იყო დაკავებული. 1989 წელს დაამთავრა კრონშტადტის 42-ე საზღვაოსნო სკოლა და ოთხი წელი მსახურობდა ჩრდილოეთისა და ბალტიის ფლოტში. ბავშვობიდანვე უყვარდა კინო და ცდილობდა ჩაებარებინა სრულიად რუსეთის კინემატოგრაფიის სახელმწიფო უნივერსიტეტში. მოსამზადებელ კურსებზე ყოფნისას ოფიციანტად მუშაობდა, ხოლო შემდეგ ადმინისტრატორად კლუბ-რესტორანში. 1997 წელს ჩააბარა სრულიად რუსეთის კინემატოგრაფიის სახელმწიფო უნივერსიტეტში (გიორგი ტარატორკინის სახელოსნო), რომელიც 2001 წელს დაამთავრა. ჯერ კიდევ როგორც მომავალ სტუდენტს იღებდნენ კინოში, მუსიკალურ კლიპებსა და სარეკლამო რგოლებში. მეოთხე კურსზე ყოფნისას რეჟისორმა ალექსეი სიდოროვმა ვლადიმერ ვდოვიჩენკოვი დაამტკიცა ერთ-ერთ მთავარ როლზე ტელესერიალში „ბრიგადა“. ფილას როლმა ვდოვიჩენკოვს ფართო აღიარება მოუტანა. 2002 წლიდან ვახტანგოვის სახელობის სახელმწიფო აკადემიური თეატრის ჯგუფშია. 2003 წელს ითამაშა ფილმში „ბუმერი“, ხოლო 2006 წელს ფილმში „ბუმერი. ფილმი მეორე“. მონაწილეობა მიიღო აგრეთვე ფილმებში: „პარაგრაფი 78“, „ტარას ბულბა“, „თუ მეყვარებოდი“, „ლევიათანი“ და სხვა. ვლადიმერ ვდოვიჩენკოვი კინოფილმების ინტერნეტ-მონაცემთა ბაზაში ვლადიმერ ვდოვიჩენკოვი (რუსული)
კარლ ტოპია

კარლ ტოპია (ალბ. Karl Topia; დ. სავარაუდოდ: 1331 — გ. იანვარი, 1388) — ალბანური პოლიტიკური ერთეულის (ალბანეთის სამთავრო) პირველი ეთნიკურად ალბანელი (მამის მხრიდან) მმართველი. წარმოადგენდა თავისი დროის ერთ-ერთი ყველაზე გავლენიანი თავადსა და სამხედრო მოღვაწეს, რომელიც ალბანეთს XIV საუკუნეში ოსმალეთის გაბატონებამდე განაგებდა. მან 1374 წელს რომის პაპ გრიგოლ XI-სგან მიიღო „ალბანეთის დიდი გრაფის“ წოდება. The Thopia დაარქივებული 2015-12-02 საიტზე Wayback Machine. ↑ Gillian Gloyer. Albania. ციტირების თარიღი: 15 November 2011.
წივანა

წივანა (ლათ. Festuca) — მცენარეთა გვარი მარცვლოვანთა ოჯახისა. მრავალწლოვანი ბალახებია. 300-მდე სახეობა გავრცელებულია ზომიერად თბილ და ცივ ქვეყნებში. საქართველოში გვხვდება 17 სახეობა, მათ შორის 3 კავკასიის ენდემია. იზრდება ყველა ზონაში, ტუნდრადან მოყოლებული უდაბნოებამდე. თითქმის ყველა სახობა კარგი საკვები ბალახია. კვებითი ღირსებით საუკეთესოა მდელოს წივანა. მას და წითელ წივანას იყენებენ გაზონებისთვის. ზოგიერთი სახეობა გამოსადეგია მოძრავი ქვიშის დასამაგრებლად. კ. ქიმერიძე, ქართული საბჭოთა ენციკლოპედია, ტ. 11, თბ., 1987. — გვ. 316.